מספר פנימי:

**כנסת ישראל**

**יוזמות: חברי הכנסת**

 פ//

הצעה לתיקון חוק הרשות השניה לטלויזיה ורדיו, תש"ן-1990 )הגדרת "בעל רישיון זעיר"(

|  |  |
| --- | --- |
|  מוצע לשנות את הגדרת "בעל רישיון זעיר" באופן הבא - "בעל רישיון לשידורי טלוויזיה שהכנסותיו מביצוע שידורים וממתן שירותים כאמור בסעיף 100 אינן עולות על שלושים מיליון שקלים חדשים בשנה החולפת, ולעניין בעל רישיון המשדר חדשות בשפה העברית, מי שהכנסותיו מביצוע שידורים וממתן שירותים כאמור בסעיף 100 אינן עולות על עשרה מיליון שקלים חדשים בשנה החולפת" | סעיף 71ו לחוק הרשות השניה לטלויזיה ורדיו, תש"ן-1990 |

דברי הסבר

הצעת חוק זו נוסחה על ידי [מכון זולת לשוויון וזכויות אדם](https://zulat.org.il/2022/02/06/citizenship-law/).

הצעת החוק נועדה להביא לאיזון מחודש בשוק השידורים בישראל, להעצים את התחרות בין בעלי רישיונות שידורי הטלוויזיה ולחזק את עצמאותם ואמינותם של שידורי החדשות בישראל. כיום מוגדר "בעל רישיון זעיר" בחוק כ"בעל רישיון שהכנסותיו מביצוע שידורים וממתן שירותים אינם עולות על שמונים מיליון שקלים חדשים בשנה." מדובר בהגדרה רחבה במיוחד, כאשר רף ההכנסות הגבוה נקבע באופן שרירותי, ואינו מתייחס למעמדם הכלכלי והציבורי של הערוצים המוגדרים כ"זעירים". כך, ההגדרה הנוכחית כוללת בתוכה גם ערוצי ברודקאסט בעלי תפוצה רחבה, המהווים שחקנים מרכזיים בשוק השידורים, ולמרות זאת נהנים מהקלות רגולטוריות שאינן מוצדקות.

מצב זה פוגע בתחרות ההוגנת בשוק, שכן הוא מעניק יתרון לא מוצדק לבעלי רישיונות זעירים בעלי תפוצה רחבה ויכולת כלכלית משמעותית. הקריטריון היחיד שנקבע בחוק לצורך קביעת "ערוץ זעיר" הוא מבחן ההכנסות, שאינו משקף נאמנה את המציאות הכלכלית בשוק התקשורת המקומי. מבחן זה נקבע באופן שרירותי ואינו מביא בחשבון את היכולת של בעלי הרישיונות להפיץ את שידוריהם ולצבור קהל רחב של צופים.

הצעת החוק מבקשת להקטין את רף ההכנסות שמתחתיו ייחשב ערוץ ל"ערוץ זעיר" לשלושים מיליון שקלים לבעלי רישיונות שאינם משדרים חדשות בשפה העברית, ולעשרה מיליון שקלים לבעלי רישיונות המשדרים חדשות בשפה העברית. השינוי המוצע נועד להבטיח שההקלות הרגולטוריות הניתנות במסגרת זו יישמרו עבור שחקנים קטנים יותר, המתקשים לפעול בשוק התחרותי, ולא יוענקו לגורמים בעלי השפעה כלכלית רחבה. הקטנת רף סכום ההכנסות לעשרה מיליון שקלים עבור בעלי רישיון המשדרים חדשות בשפה העברית נובעת מחשיבותם המיוחדת של שידורי החדשות בעברית בהשפעה על השיח הציבורי והפוליטי בישראל. מאחר ושידורי חדשות בשפה העברית פונים לציבור הרחב, חשוב להבטיח שידורים עצמאיים, בלתי תלויים ושקופים ככל הניתן.

שינוי זה יחזק את המחויבות להפקות מקומיות איכותיות, שכן חובותיהם של ערוצים זעירים להפקתן ושידורן פחותות באופן משמעותי, ולשידורי חדשות בלתי תלויים. בכך התיקון יתרום לשיפור איכות השידורים בישראל ולשמירה על המגוון התרבותי והעיתונאי בשוק הטלוויזיה, ויובטח שוק תקשורת תחרותי והוגן יותר, המשרת את הציבור באופן נאמן ושקוף.